**ข่าวพยากรณ์และเตือนภัยการระบาดศัตรูพืช !!!**

**สำนักงานเกษตรจังหวัดตราด**

**“ลดต้นทุนและปลอดภัย หากเกษตรกรใช้การจัดการศัตรูพืชแบบผสมผสาน”**

**ประจำเดือน มกราคม พ.ศ. 2563 (ฉบับที่ 14/2563)**



**เพลี้ยอ่อน**

ในช่วงนี้ เกษตรกรมีการปลูกพืชฤดูแล้งจำนวนมากโดยเฉพาะพืชผัก ซึ่งอาจมีการระบาดของเพลี้ยอ่อนได้ สำนักงานเกษตรจังหวัดตราดขอแจ้งให้เกษตรกรหมั่นสำรวจแปลงผักและเฝ้าระวังการระบาดของเพลี้ยอ่อน

**รูปร่างลักษณะและชีวประวัติ**

เพลี้ยอ่อนเป็นแมลงปากดูดที่มีขนาดเล็ก ผนังลำตัวอ่อนนุ่ม ขยายพันธุ์ได้โดยไม่ต้องมีการผสมพันธุ์และออกลูกเป็นตัว มีทั้งชนิดมีปีกและไม่มีปีก แต่ส่วนใหญ่แล้วไม่ค่อยเคลื่อนย้ายตัวไปไกล ๆ ชอบเกาะกลุ่มอยู่กับที่ตรงแหล่งที่หากินนั้น ทั้งตัวอ่อนและตัวเต็มวัยมีลักษณะคล้ายคลึงกันมาก ต่างกันที่ขนาดและสี เจริญเติบโตลอกคราบ 4-5 ครั้ง ตัวเต็มวัยขนาดโตเต็มที่มีความยาวประมาณ 1 มิลลิเมตร สีลำตัวมีตั้งแต่สีเขียวอ่อนไปจนถึงสีดำเข้ม ที่ปลายส่วนท้องจะมีท่อเล็กๆ ยื่นยาวออกมา 2 ท่อ เพลี้ยอ่อนตัวหนึ่ง ๆ จะให้ลูกได้ประมาณ 27 ตัว ระยะตัวอ่อนประมาณ 5-6 วัน ระยะตัวเต็มวัยประมาณ 3-14 วัน อายุเฉลี่ย 11 วัน เพลี้ยอ่อนมีหลายชนิดแต่ที่มีความสำคัญและสร้างความเสียหายให้กับพืชผักเป็นอย่างมาก คือ เพลี้ยอ่อนฝ้ายและเพลี้ยอ่อนดำถั่ว

**ลักษณะการทำลาย**

เพลี้ยอ่อนทั้งตัวอ่อนและตัวเต็มวัยจะดูดกินน้ำเลี้ยงตามใบ ยอดอ่อน และดอกทำให้หงิกงอเป็นคลื่น หากมีการระบาดมากๆ จะทำให้ต้นชะงักการเจริญเติบโตอย่างรวดเร็ว ให้ผลผลิตลดลง คุณภาพผลผลิตต่ำ หรือไม่ได้ผลผลิตเลย บริเวณที่มีเพลี้ยอ่อนระบาดมักจะพบเห็นมดอาศัยกินน้ำหวานที่เพลี้ยอ่อนถ่ายออกมาซึ่งทำให้เกิดราดำ นอกจากนี้ยังเป็นพาหะนำ[ไวรัส](http://th.wikipedia.org/wiki/%E0%B9%84%E0%B8%A7%E0%B8%A3%E0%B8%B1%E0%B8%AA)มาสู่พืชทำให้เกิด[โรคใบด่าง](http://th.wikipedia.org/w/index.php?title=%E0%B9%82%E0%B8%A3%E0%B8%84%E0%B9%83%E0%B8%9A%E0%B8%94%E0%B9%88%E0%B8%B2%E0%B8%87&action=edit&redlink=1) (Mosaic) ซึ่งเป็นโรคของใบที่สำคัญมากของ[ถั่วฝักยาว](http://th.wikipedia.org/wiki/%E0%B8%96%E0%B8%B1%E0%B9%88%E0%B8%A7%E0%B8%9D%E0%B8%B1%E0%B8%81%E0%B8%A2%E0%B8%B2%E0%B8%A7) มีมดเป็นตัวนำพามา จึงควรหาทางกำจัดมดไม่ให้เข้าไปในแปลงปลูกถั่ว

|  |  |  |  |
| --- | --- | --- | --- |
| 5679241406_0615a004b4 | | Aphis%20craccivora%2010C | |
| เพลี้ยอ่อนฝ้าย | | เพลี้ยอ่อนดำถั่ว | |
| 35105d1208504560-aphis-gossypii4-yaprakta | | 028 | | DSCN0431-1 | |
| ลักษณะของพืชที่ถูกเพลี้ยอ่อนทำลาย | | | | | |

**การแพร่กระจาย**

เพลี้ยอ่อนจะพบเห็นอยู่ทั่วไปตลอดปี การกระจายตัวของเพลี้ยอ่อนเป็นแบบรวมกลุ่ม ปกติจะไม่เกิดการระบาดเพราะธรรมชาติคอย ควบคุม เช่น ปริมาณน้ำฝน ศัตรูธรรมชาติ แต่ถ้าฝนทิ้งช่วงหรือในฤดูแล้ง อากาศร้อนจะเกิดการระบาดของเพลี้ยอ่อน

**พืชอาศัย**

พบการระบาดได้กับพืชเกือบทุกชนิด ทั้งในไม้ผล ไม้ยืนต้น พืชผักและพืชไร่ โดยเฉพาะในฝ้าย พริก มะเขือ มะเขือเทศ ถั่วฝักยาว และพืชตระกูลแตง

**ศัตรูธรรมชาติ**

มีทั้งตัวห้ำและตัวเบียนหลายชนิด เช่น แมลงช้างปีกใส ด้วงเต่าหลายชนิด และแมลงวันกินขยะ

**การป้องกันและกำจัด**

1. หมั่นสำรวจติดตามสถานการณ์เพลี้ยอ่อน ถ้าพบในระยะออกดอกหรือติดฝักอ่อน มากกว่า 10 ตัวต่อใบให้รีบทำการป้องกันกำจัด
2. ป้องกันกำจัดมดภายในแปลงถั่ว เพื่อไม่ให้เป็นพาหะนำเพลี้ยอ่อนไปยังต้นพืช
3. ปล่อยตัวอ่อนของด้วงเต่าตัวห้ำ อัตรา 100 ตัว/ไร่ หากพบศัตรูพืชในปริมาณมากและต้องการกำจัดก่อนที่จะระบาดทำความเสียหาย ควรปล่อยตัวอ่อนด้วงเต่า 1,000 ตัว/ไร่
4. ใช้สารสกัดจากพืชฉีดพ่น เช่น สารสกัดจากสะเดา ยาสูบ หางไหล สลอด [กะเม็ง](http://th.wikipedia.org/wiki/%E0%B8%81%E0%B8%B0%E0%B9%80%E0%B8%A1%E0%B9%87%E0%B8%87) ฝักคูณ [น้ำนมราชสีห์](http://th.wikipedia.org/wiki/%E0%B8%99%E0%B9%89%E0%B8%B3%E0%B8%99%E0%B8%A1%E0%B8%A3%E0%B8%B2%E0%B8%8A%E0%B8%AA%E0%B8%B5%E0%B8%AB%E0%B9%8C) และดอก[ดาวเรือง](http://th.wikipedia.org/wiki/%E0%B8%94%E0%B8%B2%E0%B8%A7%E0%B9%80%E0%B8%A3%E0%B8%B7%E0%B8%AD%E0%B8%87) เป็นต้น
5. ใช้เชื้อราบิวเวอเรียฉีดพ่น โดยใช้เชื้อสดอัตรา 1 กิโลกรัมต่อน้ำ 20 ลิตร ควรฉีดพ่นในช่วงเวลาเย็นถึงค่ำ และควรให้น้ำก่อนหรือหลังการใช้เชื้อราบิวเวอเรีย
6. หากพบเพลี้ยอ่อนระบาดมากให้ใช้สารเคมีฉีดพ่น เช่น โอเมทโธเอท เมทามิโดฟอส คาร์โบซัลแฟน คาร์บาริล และไซเพอร์เมทริน เป็นต้น อัตราตามที่ฉลากแนะนำ

**กลุ่มอารักขาพืช สำนักงานเกษตรจังหวัดตราด**

46 ถ. ราษฎร์นิยม ต. บางพระ อ. เมืองตราด จ. ตราด

โทร. ๐๓๙-๕๑ ๑๐๐๘ โทรสาร ๐๓๙-๕๒๓๓๘๕

http://www.trat.doae.go.th

E-mail: trat@doae.go.th

ผู้จัดทำ: นางสาวครองทรัพย์ สิงหราช ปรึกษา: นายสายชล เจริญพร